同許棲默遊華陽洞
作者：郭祥正
朝代：宋

paragraphs: 春歸白晝永，庭虚民事退。
尋幽何所之，佳賓幸同載。
出門十餘里，仙者餘跡在。
非實固難評，洞壑茅可愛。
綠蘿垂長簾，秘景得藏晦。
造深揭葦火，陟險汗漸背。
中寛稍可休，仰視覆圓蓋。
石乳忘歲年，物象千萬態。
龍泓紺澄碧，溢溜漸飛灑。
陰森毛骨寒，志往力殊怠。
磨崕記名姓，斯遊定難再。
人生足離合，世役異屯泰。
清風起林杪，蕭瑟動天籟。
歸歟亦何求，盈筐採蘭艾。